钦定古今图书集成/明伦汇编/官常典/第582卷 > 吴兑
## 钦定古今图书集成/明伦汇编/官常典/第582卷 > 吴兑

按《明外史》本传：“兑字君泽，绍兴山阴人。嘉靖三十八
年进士。授兵部主事。隆庆三年，由郎中迁湖广参议，
调河南，迁蓟州兵备副使。五年秋，擢右佥都御史，巡
抚宣府。兑举乡试，出高拱门，拱以内阁兼吏部，遂超
擢之。释褐十三年得节钺，前此未有也。时俺荅初封
贡，而昆都力、辛爱阴持两端，助其主土蛮为患。兑有”
智计，操纵驯伏之。尝侦俺荅离营猎，从五骑直趋其
营，守者愕，控弦从骑呵之曰：“太师来犒军耳。”皆拜跽
迎导，且献酪。兑遍阅庐帐，扺暮还市者或潜盗所鬻
马，兑使人棓击之，曰：“后复盗。”即闭关停市。诸部追所
夺马，并执其人以谢。辛爱复扰边，俺荅曰：“宣、大，我市
场也。”戒勿动。然辛爱犹桀骜，俺荅常以己马代入贡。
既得赏赐，抵地不肯受，又遣兵掠车夷。车夷者，不知
其所出，自嘉靖中徙至，与史夷杂居，皆宣、镇、保塞属
也。辛爱掠之，以其长革固去其二。比妓来驻龙门教
场，兑以史车唇齿。车被掠，史益孤奏筑堡居之，使使
诘责辛爱，令还《革固》，而勒其比妓远边。辛爱诱比妓
五兰且沁、威兀慎岁盗葛峪堡器甲牛羊，兑皆付三
娘子罚治。三娘子有盛宠于俺荅，辛爱嫉妒，数诅詈
之。三娘子入贡，宿兑军中，愬其事，兑赠以八宝冠、百
凤云衣、红骨朵云裙。三娘子以此为兑尽力。辛爱、扯
力克相继袭王，皆妻三娘子。三娘子主贡市者三世。
昆都力尝求封王，会病死，其子青把都拥兵至塞，多
所要挟。兑谕以祸福，而耀武震之。青把都惧，贡如初。
其女东桂嫁朵颜都督长昂。尝随父入贡，诉其贫。兑
谕其昆弟，每一马分一缯𢌿之。后东桂报土蛮别骑掠三岔河东，兑得为备，有功。万历二年春，推款贡功，
加兑右副都御史。贡市毕，加兵部右侍郎兼右佥都
御史。五年夏，代方逢时总督宣、大、山西军务。俺荅西
掠瓦剌，声言迎佛，寄帑于兑，留旗箭为信。尚书王崇
古奏上方略，使兑谕俺荅“绕贺兰山后行，勿道甘肃。”
又阴泄其谋于瓦剌。俺荅兵遂挫，留青海未归。而青
把都复附土蛮，其部下时入寇。大学士张居正令兑
趣俺荅东还，约朿之。青把都亦罚治其下，款贡乃益
坚。七年秋，以左侍郎召还部。寻加右都御史，仍佐部
事。九年夏，复以本官总督蓟、辽、保定军务，兼巡抚顺
天、泰宁。速把亥与青把都交通，阴入市宣府，而岁犯
辽东以要款。朝廷拒不许。兑修义州城备之。明年春，
速把亥来寇，总兵官李成梁击斩之，其弟炒花、侄老
撒卜儿悉遁去。诏进兑兵部尚书，仍兼右都御史。寻
进太子少保，召拜兵部尚书。御史魏允贞劾兑历附
高拱、张居正，且馈冯保金千两，封识具存。给事中王
继光亦言：兑受将吏馈遗。兑上疏自理，言：“臣咎积一
身，未尝偾疆场之事。”御史林休征曰：“兑岁以金缯媚
北部，将佐，皆以贿多寡为迁调，尚得谓不偾事乎？”帝
乃允兑去。后数年卒。